SA kan nie sake soos dié bekostig | Netwerk24
SA kan nie sake soos dié bekostig
Deur L. Raubenheimer, Groot-Brakrivier 06 November 2019 00:00
Saterdag is ons almal oorweldig deur die prestasie van ons Springbokke. Veral die manier waarop die span mekaar ondersteun het, het 'n warm gevoel by ons almal gelaat. Spelers, wit en swart, het mekaar omhels wanneer een iets goeds gedoen het.
Maar toe hulle die beker só saam omhooghou, tref dit my: Wanneer hulle terug in Suid-Afrika is, wag daar twee hofsake: 'n strafregtelike klag van rassehaat teen Eben Etzebeth, en 'n skadevergoedingseis vir naamskending teen die MRK.
Na my beskeie mening kan ons nie sulke hofsake bekostig nie. Ongeag wie wen, sal dit ons mense net verder verdeel. En ons het nie verdere polarisasie nodig nie.
Kan ons nie die strydende partye kry om albei te sê hulle is jammer en hand te skud nie? Ek sien al vir Etzebeth Langebaan toe gaan om die mense daar te ontmoet. En hoe adv. Buang Jones van die MRK opstaan en sê hulle is in belang van samehorigheid bereid om hul saak terug te trek. Miskien kan ons die euforie van laas Saterdag so inspan om ons land 'n gelukkiger plek vir almal te maak.